Podmaniczky Szilárd

Képlapok

a barlangszájból

(I–LII.)

1998. május 14. – 1999. május 7.

(Részlet)

Fapadoskonyv.hu Kft.

Fapadoskonyv.hu Kft.

honlap: www.fapadoskonyv.hu

e-mail: info@fapadoskonyv.hu

Borító: Rimanóczy Andrea

ISBN 978-963-299-560-1

I.

A barlang bejáratánál eltátotta a száját, csodálkozni akart, de egy repülő keresztárnya átsuhant a hátán. Nem tudta még, miért, kalandosnak ígérkezett a vállalkozás, főképp így, hogy nem kapott rá megbízást.

*

A szemével addig nézett, mígnem ellene fordult a tekintete, s ahelyett, hogy befelé figyelt volna, jó sokáig nem látott semmit. Mint egy üresen vakító képernyő, olyan volt ez a semmi-látvány.

*

Aztán elkezdődött. Azt mondta, olyan volt, mintha egy szeméttelepen több tonna képeslapot lapátolnának az arcába, hogy végül a rengeteg üdvözlet maga alá temesse.

*

A legnagyobb hajnali élet mindig a temető melletti pékségben volt. Cipók illata szállt a levegőben, s egészen estig ott is maradt. Aki napközben kint járt a temetőben, perceken belül megéhezett.

*

A grafológus színes magazint olvasva sétált a sínek között. A nyomdai termékek számára megfejthetetlenek maradtak. Ha jött a vízszintes lift, kiugrott az árokba, leguggolt és végre hasznát látta a magazinnak.

*

A napkorong vörösen izzott a ringó búzamező láthatárán. Amint kicsit belecsúszott a táblába, átvilágította a kalászokat, érlelte őket. Már előre megvoltak azok az emberek, akiknek a gyomrában eltűnnek majd.

*

Dübörögtek a hengerek a motorban. Berobbant, elégett a benzin, a dugattyú jól kenetten járta be útját gyors oda-vissza. A gyógyszerész azon gondolkodott, hogy anyák napján kocsival vagy biciklivel menjen ki a temetőbe.

*

A huzat hajszálai között vacillált, az orrába egy elemlámpa fénye verődött vissza az asztal üveglapjáról. A betörő még nem tudta, mit keres, de abban biztos volt, hogy megülte a gyomrát a déli hagymás dinsztelt máj.

*

Az eső olyan csendben indult el éjszaka, hogy amikor felébredt, megfordult, és mielőtt újra elaludt volna, arra gondolt, holnap lemossa az autójáról az apró, színes akváriumi halakat ábrázoló matricákat.